Drs. H. Wahjoe Sardono, M.S (EYD: Wahyu Sardono, 30 Sèptèmber 1951-30 Ḍèsèmber 2001), sè lebbi èkennal kalabân Dono, iyâ arèya aktor, pelawak, bân dosen ḍâri Inḍonèsia sé aropaaghi sala sèttong angghuta ḍâri ghâlimpok lawak Warkop. Bhâbbhâr è Delanggu, Klaten, karier Dono molaèn èrintis bâkto ghik akuliah è Universitas Indonesia kalabân dhâddhi karikaturis bân aktivis. Marè jia Dono èpèle dhâddhi asisten dosen bik ghuru besar sosiologi UI Selo Soemardjan bân molaèn ngajâr sajumla kuliah umum bân kuliah kelompok abhâreng Paulus Wirutomo.

Samarèna lulus kuliah, Dono molaèn majhèghè popularitas abâreng ghâlimpok Warkop sè pas abintangi 34 judul film atema komedi salama kurun bâkto 1979 kantos 1994 sè pas èlanjutaghi ḍâri program serial televisi è taon 1996 kantos 2000. Salaèn jia, Dono jughân aktif nolès beberapa artikel sè atema sosial kemasyarakatan è media massa kantos akhèr odi'na. Dono sèḍhâ è akhèr taon 2001 èsabebaghi panyakèt kanker paru-paru.

Kaodi'en pribadi 
Dono bhâbbhâr kalabân nyama lengkap Wahjoe Sardono (ejhâân sè èsampornaaghi: Wahyu Sardono) è Delanggu, Klaten, Jawa Tengah. Mètorot oca'na Dono rèncean artè ḍâri nyamana iyâ arèya: "Wahyu" artèna rahmat Tuhan, "Sar" andi' maksod bhâbbhâr è bulân Jâbhâ Rajhâ (kateppa'an bân bulan Zulhijah dâlâm kalender Islam), samantara "Dono" artèna pemberian. Dhâddhi sacara harfiah artè nyamana iyâ arèya rahmat Tuhan sebagai pemberian sè palèng rajhâ. Eppa'en Dono dhâddhi polisi, samantara ebhuna dhâddhi ibu rumah tangga. Dono iyâ arèya anak lakè' tong-sèttongnga ḍâri empa' taretan.

Dono asakola è SD Negeri 1 Kebon Dalem èterrosaghi ka SMP Negeri 2 Klaten. Bâkto keni'in, Dono ngako jhâk sègghut atokar polana èajhâk amain gagah-gagahan bi' ca-kancana tatapè Dono lebbi bânnyak nahan bân nangkès ḍâripada mokol. Dono pole toman èanyo' bâ'â è sèttong songai kènè' bâkto molèa ka roma samarèna nyongngok wayang kolè' salanjhângnga malèm. Masok ka bâkto SMA Dono asakola è SMA Negeri 3 Surakarta. È bâkto rèya Dono kodhu ausaha kalabân nompa' sapeda poloan kilometer mangkat molè ḍâri Klaten ka Solo/Surakarta bhàn arè kaangghuy bisa asakola. Bâkto è SMA, bakat kapamimpinan Dono la èkatela bâkto èkaparcaje dhâddhi katua OSIS. Dono perna andik cita-cita dhâddhi dokter tatapè polana korang usahana Dono tarpaksa maso' IPS sè penjurusan è SMA. Samarèna penjurusan rèya, Dono pas ngobe cita-citana dhâddhi wartawan bân bâkto jia Dono molaèn bhâjheng aghâmbhâr kartun bán karikatur tor nulès puisi kaangghuy èpaterbi' è sorat kabhâr.

Dono katemmo bàn calon binina, Titi Kusumawardhani, bâkto perploncoan è Fakultas Ilmu Sosial (FIS) UI. Jèu sabelluna jia Dono sè ghik SMP kaluargana toman amain jailangkung bân atanya sapa judhuna Dono. Psrmainan boneka mistis jia nyebbhutaghi nyama judhuna dono Titi Kusumawardhani ḍâri Madiun. Bân tarnyata bâkto dhibâsana Dono lèbur ka rèng binè' padè bân sè èkoca'jailangkung jia. Dono bân Titi amantan ka taon 1977 bân andik tèllo anak iyâ arèya Andika Aria Sena, Damar Canggih Wicaksono bân Satrio Sarwo Trengginas. Titi sèdhâ ka taon 1997 asabâb sakè' kanker payudara.

Karèr

Karèr awwâl 
Dono akuliah è Universitas Indonesia, Jakarta jurusân sosiologi. Dono masok è taon 1971. Ale'en Dono sè satèrrossa ngajhâr è Fakultas Ekonomi UI, Rani Toersilaningsih, acarèta kaka'en mèle jurusan sosiologi polana lakar sennèng mengamati orèng, lingkungan bân laènna sè è ghâbây ka tolèsan otabâ ghâmbar karikatur. Eppa'en tèrrona Dono masok ka jurusan politik tatapè Dono ta' èndek. Akhèra eppa'en Dono adukung pèlean ana'na kalabân syarat kodhu konsisten bân aprestasi. Dono pas andi' kanca semma' Paulus Wirutomo. Due' sahabat rèya sè èkaparcajhâ Selo Soemardjan dhâddhi asistenna. Dono bân Paulus pas mabâḍâ majalah mahasiswa independen sè tak acampor ka birokrasi kampus. Pessèna ḍâri dompet abâ' dhibi'na bâng-sebâng tatapè keduâna tak apolong è sèttong majalah sè paḍâ.

Bâkto dhâddhi mahasiswa Dono la alako è pan-sapanapan sorat kabhâr, antarana è Tribun bâ Salemba, tarotama dhâddhi karikaturis. Kedue' media cetak jia ambu tarbi' ka tahun 1974. Pas Dono èajhâk apolong bâ ghâlimpok lawak Warung Kopi sè ègâbai sataon sabellunna. Dono abhârèng Kasino, Indro, Nanu Moeljono bâ Rudy Badil pas èkontrak kaangghuy ngèsseeh siaran agaya kandhâan bârung kopi è radio swasta Prambors.

È tengnga kalakoan kuliana, Dono aropaaghi angghuta Kelompok Mahasiswa Pecinta Alam Universitas Indonesia (Mapala UI) bhârèng Kasino bân Nanu. Mangkana jia, film-film Warkop DKI bânnyak matao kalakoanna sèkatèllo sè lèbur ka alam.

Sombher 
Orèng